kardosdrur/scandi-wiki huggingface dataset:
Oddesundbroen

Oddesundbroen er en vej- og jernbaneforbindelse i Struer Kommune over farvandet Oddesund, der er beliggende i den vestlige del af Limfjorden. Broen forbinder fastlandet med halvøen Thyholm og har samlet længde på 472 m og en bredde på 15 m. Broen blev indviet i 1938.

Vejen over broen er en del af primærrute 11 og jernbanen er Thybanen.

Historie 
Forbindelsen over Oddesund har historisk været en de vigtigste, måske endda den eneste, forbindelse med Thy og Jylland. I den tidlige middelalder fik denne forbindelse dog mindre betydning, da Agger Tange og Harboøre Tange udgjorde en samlet tange og dermed skabte en landfast forbindelse med Thy og Jylland. Efter gennembruddet af Agger Tange i 1825 blev forbindelsen atter vigtig, og derfor opstod der et behov for etablering af bedre havneforhold til nye færger, der kunne klare den voksende trafik. I forbindelse med etableringen af Thybanen i 1882 blev de småbåde og -færger, der hidtil havde besejlet ruten, erstattet af en større jernbanefærge.

I slutningen af 1800-tallet begyndte diskussionerne om en fast forbindelse over Oddesund. I 1932 blev byggeriet af broen vedtaget af Rigsdagen efter et oplæg fra DSB. Selve byggeriet stod på i perioden fra 1934 – 1938, og indvielsen blev gennemført den 15. maj 1938 af Kong Christian 10., der efterfølgende kørte over broen i en salonvogn.

Under 2. verdenskrig opførte den tyske besættelsesmagt bunkere ved broen på grund af dens strategiske beliggenhed. Der blev opført en række bunkeranlæg i 1941 –  1943 samt antiluftskyts. I dag er der indrettet et museum i én af bunkerne på den nordlige side af sundet.

Galleri

Se også 

 Liste over broer i Danmark
 Liste over broer i Danmark efter længde

Eksterne henvisninger/kilder 

 Oddesundbroens hjemmeside
 Broerne i Nordvestjylland – arkivthy.dk
 Thyholm Egnsmuseum: 13 fortællinger fra Thyholm – Oddesundbroen  (Historiske billeder og interview)
 Lydklip fra åbningen af broen - danskkulturarv.dk
 Konstruktionstegninger og billeder fra byggepladsen - oddesund.wordpress.com
 Atlantvolden – Oddesund

Referencer 

Vejbroer i Danmark
Klapbroer
Limfjorden
Bygninger, konstruktioner og anlæg i Struer Kommune
Etableret i 1938
Peter Bang

Peter eller Peder Bang er navnet på flere personer:

 Peder Bang (biskop) (død 1277) – biskop i Roskilde
 Peder Hansen Bang (død 1566) – præst på Fyn
 P.G. Bang (1797-1861) –  dansk embedsmand og politiker (Peter Georg Bang)
 Peter Bang (ingeniør) (1900-1957) – dansk ingeniør og medstifter af Bang & Olufsen (Peter Boas Bang)
 Peter Bang (forfatter) (født 1957) – dansk forfatter
Høve (Odsherred Kommune)

Høve er en landsby i Nordvestsjælland med under 200 indbyggere (2011). Høve er beliggende nær Sejerøbugten fem kilometer nord for Asnæs, 17 kilometer sydvest for Nykøbing Sjælland og 25 kilometer nordvest for Holbæk. Bebyggelsen tilhører Odsherred Kommune og er beliggende i Asnæs Sogn.

Høve og den omkringliggende natur 
Ved Høve mødes landevejen fra Asnæs med Nykøbing-Slagelse-hovedvejen. Høve ligger for foden af Esterhøj (89 m.o.h.), der er en oldtidshøj, hvorfra der er en storslået udsigt udover Sejerø-bugten og store dele af Lammefjorden. På toppen af Esterhøj er der placeret en mindesten til minde om Genforeningen med Sønderjylland i 1920. Tidligere havde Høve, som så mange andre landsbyer meget handelsliv – der var brugsforening, slagter, bager, maler og såmænd et lille museum. Selv om alt dette er væk, kan man dog stadig købe lidt mere specielle produkter som kakkelovne, gardiner og tørrede blomster.

Cirka en kilometer nord for Høve ligger Høve strand. Tidligere var området ned mod Sejerøbugten landsbyens overdrev, hvor dyrene gik på græs, men nu omkranses stranden af skov omkring sommerhuse. Høve Skov er ganske lille, men varierer meget mellem nåletræer, der oprindeligt blev plantet for at forhindre sandflugt og bøgetræer på morænebakker. Selve stranden er meget brugt til badeliv. I skovens østlige ende finder man en lille campingplads, mens man på nordsiden kan besøge en sommerrestaurant.

Kulturen 
Høve Friskole ligger i byens sydlige udkant med udsigt over Sejrøbugten. Skolen blev oprettet i 1874 af en gruppe forældre i Høve og omegn, der var blevet inspireret af de grundtvig-koldske tanker om en skole. Der går cirka 130 elever på skolen, hvilket gør den til et naturligt samlingssted i lokalmiljøet. Skolens sportshal bruges flittigt som festlokale.

Skaberen af Nordisk Film, Ole Olsens, gravsted findes lidt uden for Høve, cirka 100 meter vest for Esterhøj. Selve graven er en bronzealderhøj, som er blevet udgravet, og en dør til et nyt gravkammer tilføjet, med tilladelse fra Kulturministeriet. Gennem det lille vindue kan man skimte urnerne, der indeholder resterne af den berømte filmmand og hans hustru. Gravstedet besøges nemmest, hvis man parkerer sin cykel eller bil for foden af Esterhøj, og tager den korte tur til fods.

Kilder

Eksterne henvisninger 
 Høve Friskole 
 Høve Camping
 Høve Skovpavillon

Lokaliteter i Odsherred Kommune
Byer og bydele med genforeningssten
Peder Bang (biskop)

Peder Bang (død 1277) var en dansk biskop.

Da Jakob Erlandsen, som hidtil havde været biskop i Roskilde, blev valgt til ærkebiskop i Lund, fik han Peder Bang, som var hans søstersøn (hvem faderen var, vides ikke), valgt til sin efterfølger i Roskilde og havde i ham en tro tilhænger.

Da Christoffer 1. den 6. februar 1259 havde ladet ærkebiskoppen fængsle, var det biskoppen i Roskilde, som kraftigst tog til genmæle. Allerede 9. februar udstedte han en befaling til sit stift om at standse al gudstjeneste, og i april drog han med hertug Jaromar af Rygens hær og erobrede København og ødelagde slottet. 

Den 29. maj døde kong Christoffer pludselig i Ribe. Enkedronningen Margrete Sambiria rejste de sjællandske bønder; men Jaromar tilføjede dem et stort og blodigt nederlag under slaget ved Næstved. I den efterfølgende strid lyste biskop Peder Bang både den unge kong Erik Glipping og enkedronningen i band. Han måtte imidlertid med den frisatte ærkebiskop forlade landet, og Peder Bang måtte lide den tort, at paven overdrog hans stift til hans modstander, biskop Tyge af Århus. 

I 1268 fulgte han efter al sandsynlighed med ærkebiskoppen til Rom. Nogle år senere syntes der mulighed for forlig; men på hjemvejen til Danmark døde ærkebiskoppen i februar 1274 på Rygen. Biskop Peder fortsatte rejsen, og i maj kom det til et forlig mellem ham og kongen.

Den 23. juni 1277 døde han.

Referencer 

Biskopper over Roskilde Stift
Førreformatoriske katolske biskopper fra Danmark
Personer i Dansk Biografisk Leksikon
Danskere i 1200-tallet
Claus Nissen

Claus Nissen (født 28. juli 1938 i Nykøbing Falster, død 29. april 2008) var en dansk skuespiller. Han debuterede i Studenterforeningen i 1963 og medvirkede fra starten af karrieren i adskillige revyer af blandt andet Jesper Jensen, Klaus Rifbjerg og Erik Knudsen.

Filmografi

Spillefilm 
 Hvad med os? (1963)
 Mennesker mødes og sød musik opstår i hjertet (1967)
 Helle for Lykke (1969)
 Klabautermanden (1969)
 Smil Emil (1969)
 Oktoberdage (1970)
 Forbryderisk elskov (1970)
 Ska' vi lege skjul? (1970)
 Præsten i Vejlby (1972)
 Rapportpigen (1974)
 Sønnen fra Vingården (1975)
 Bejleren - en jysk røverhistorie (1975)
 Hjerter er trumf (1976)
 Blind makker (1976)
 Den dobbelte mand (1976)
 Olsen-banden ser rødt (1976) — chefpsykolog
 Piger til søs (1977)
 Fængslende feriedage (1978)
 Olsen-banden går i krig (1978)
 Lille Virgil og Orla Frøsnapper (1980)
 Slingrevalsen (1981)
 Jeppe på bjerget (1981)
 Forræderne (1983)
 Take It Easy (1986)
 Barndommens gade (1986)
 Walter og Carlo - yes, det er far (1986)
 Kampen om den røde ko (1987)
 Isolde (1987)
 Russian pizza blues (1992)
 Det bli'r i familien (1993)
 Riget (1994)
 Riget II (1997)
 Den blå munk (1998}

Eksperimentalfilm 
 Det perfekte menneske (1968)
 Det gode og det onde (1975)
 Notater om kærlighed (1989)

Tv-produktioner 
Han medvirkede i en række tv-produktioner, herunder
 Ka' De li' østers? (1967)
 Huset på Christianshavn (1970) - småroller
 Fiskerne (1977)
 Ude på noget (1984)
 Nana (1988)
 Johansens sidste ugudelige dage (1988) - Johansen
 Mit liv som Bent (2001)

Noter

Eksterne henvisninger 
 
 

Personer fra Nykøbing Falster
Skuespillere fra Danmark
Lykke Nielsen

Lykke Emilie Nielsen (født 22. juni 1946 i København, død 29. august 2006 i Dragør) var en dansk skuespiller og børnebogsforfatter.

Som barn optrådte hun sammen med sin enæggede tvillingesøster Helle Nielsen. Hun blev uddannnet som skuespiller på Privatteatrenes Elevskole 1963-1966. Lykke Nielsen var i midten af 1960'erne Lommerpige sammen med søsteren og havde herefter gennem 1970'erne varierende engagementer på forskellige teatre. I samme periode medvirkede hun i mindre roller i en række letbenede film uden større succes. Mere gennemslag fik hun på tv-teateret, hvor hun medvirkede i stykker af Leif Panduro, Ernst Bruun Olsen og Benny Andersen. Fra slutningen af 1970'erne blev hun en del af Klyderne med Jesper Klein, Jess Ingerslev og Tom McEwan. Med Klyderne lavede hun en række shows og tv-opgaver samt filmen Kaptajn Klyde og hans venner vender tilbage, der i øvrigt blev hendes sidste fiktionsoptræden på tv/film.

Fra starten af 1990'erne valgte Lykke Nielsen at koncentrere sig om at skrive børnebøger i form af serien om Frække Frida, hvoraf der i 2006 er udkommet 12 bind.

Lykke Nielsen var gift med Jesper Klein fra 1970 til sin død, og hun var mor til Sebastian Klein. Efter længere tids kræftsygdom døde hun den 29. august 2006.

Kilder

Eksterne henvisninger 
 Lykke Nielsen  på Bibliografi.dk
 
 

Skuespillere fra Danmark
Børnebogsforfattere fra Danmark
Dansksprogede forfattere fra Danmark
Personer fra København
Personer døde af kræft
Stadsret

Stadsret (tysk Stadtrecht) var vigtig for nogle europæiske byer gennem middelalderen.
En stadsret ansås i Tyskland som en rettighed. Denne rettighed var udbredt blandt de kejserlige byer og hansestæderne. Det sikrede dem privilegier i form af handelsaktivitet og en vis juridisk og politisk uafhængighed
Juridisk set adskilte en by sig fra områderne omkring den, ved at den var tildelt et frihedsbrev fra  monarken. Det definerede byens privilegier og lovene. De mest basale privilegier var retten til at handle og oprettelse lav. Og måske en mindre grad selvstyre, en repræsentation i en stadsforsamling og skattelettelser. 

Omkring 1200 fik Slesvig som den første danske by stadsret .

.

Se også 
 Købstad
 Hanseforbundet

Referencer 

 Flensborg Stadsret - Studér Middelalder på Nettet Tekstkritisk udgave af håndskriftet Stadtbuch 2, Flensborg Stadsarkiv, Flensborg (se også tekstbeskrivelsen)

Retshistorie i middelalderen
Politik
Hanse
Sankt Albani Kirke (indviet 1908)

Sankt Albani Kirke er en katolsk kirke i Odense. 21. oktober 1906 var der grundstensnedlæggelse og 25. oktober 1908 blev kirken indviet af biskop Johannes von Euch. Den er opført i gotisk stil med en portal i romansk stil. Tårnet er 54 meter højt.

Ekstern henvisning 

Kirker i Odense
Katolske kirker i Danmark
Østerbro i Odense
Legetøjsbil

En legetøjsbil er som regel en skalamodel af en rigtig bil (modelbil), men kan dog også være mere eller mindre fantasifulde 'kreationer' (f.eks. Transformers). De er primært beregnet som legetøj for børn, men er også samlerobjekter for voksne samlere. Tekno var den største danske fabrik for legetøjsbiler mellem 1928 og 1972, men der var adskillige andre danske fabrikater. I dag foregår størstedelen af produktionen i Østasien.

Se også 
 Micro Machines

Eksterne henvisninger 

Skalamodeller
Bil
Biler
Alumne

En alumnus eller alumne er altid en person, men kan i moderne sprogbrug betyde flere ting:

 En tidligere studerende fra et universitet eller anden højere læreanstalt.
 En beboer på et kollegium.

 En beboer på et psykiatrisk hospital.

Alumnus er en ældre betegnelse for en der er optaget på en stiftelse, en skole eller et kollegium. En alumnus/alumne modtog i reglen en del goder i form af gratis bolig, kost o.l., nogen gange dog under visse betingelser i form af modydelser såsom en pligt til at skrive afhandlinger. Grundstammen i ordet alumne er alumnus der på latin betyder fostersøn, og som igen er afledt af alere som betyder "at brødføde".

Alumneorganisatoner er primært organiseret omkring individuelle universiteter eller fakulteter, men forekommer også blandt studenter som fx har studeret i et bestemt land eller boet på et bestemt kollegium. Medlemskab af en alumneorganisation er en selvfølge blandt alumner i engelsktalende lande. I Europa er alumneorganisationerne i fuld gang med at blive mere og mere populære eftersom universiteterne modtager færre offentlige midler og bliver mere afhængige af private investeringer i deres finanser.

Det tilsvarende ord på engelsk er også alumnus (eller alumna hvis hunkøn) og bruges kun i betydningen gammel studerende, men er i denne betydning på dansk først set i 2003. Der er ikke andre betydninger end tidligere studerende på sprogene nederlandsk, tysk, norsk og svensk.

Kilde 
Nordisk Conversations-Lexicon, bind 1, Forlagsbureauet i Kjøbenhavn, 1858.

 
Titler
Akademisk rang
Uddannelse
Øse Kirke

Øse kirke ligger i Øse sogn i Varde kommune.

Inventar 

Kirkens kirkeskib er en orlogsfregat ved navn "Haabet" på ca. 75 cm's længde. Skibet er bygget af en gammel lods på Samsø, og givet af fire mænd i sognet i 1925. En nøjagtig kopi af skibet, bygget af samme bygmester, findes i Næsbjerg Kirke.

Eksterne kilder og henvisninger 
 Henningsen, Henning 1958: Kirkeskibe i Ribe Amt. Fra Ribe Amt 1958 s. 353-369.
 Øse Kirke hos KortTilKirken.dk
 Øse Kirke i bogværket Danmarks Kirker (udg. af Nationalmuseet)

Kirker i Varde Kommune
Kirker i Ribe Stift
Kirker i Ribe Amt
Gravitomagnetisme

Gravitomagnetisme, gravitoelektromagnetisme eller "GEM", refererer til en mængde formelle analogier mellem Maxwells ligninger og en approksimeret reformulering af Einsteins ligninger for almen relativitetsteori, som er mulig under visse betingelser.

Fra ca. 2003-2006 har forskere lavet 250 eksperimenter for at finde ud af om en opdaget lille, men overraskende stor gravitomagnetismeeffekt i en roterende superledende ring holdt vand, det gjorde den. Effekten kan sikkert give en antigravitationseffekt. Det er nu op til andre forskere at teste det formodede resultat.

Kilder/referencer

 In Search of gravitomagnetism , NASA, 20 April 2004.

Se også
 Antigravitation

Gravitation
Piotrków Trybunalski

Piotrków Trybunalski er den næststørste by voivodskabet Łódzkie i Polen. Den har  indbyggere.

Byer ved Piotrków Trybunalski 
 Tomaszów Mazowiecki
 Bełchatów
 Radomsko
 Sulejów
 Tuszyn
 Przedbórz
 Zelów
 Kamieńsk
 Częstochowa
 Łask

Landsbyer ved Piotrków Trybunalski 
 Dąbrowa nad Czarną
 Skotniki
 Spała
 Gorzkowice

Referencer

Eksterne henvisninger 

 Officiel hjemmeside
 Piotrków fotografi 
 powiat piotrkowski, Piotrków Trybunalski Byområde

Byer i Polen
FC Zulu

FC Zulu er et fodboldhold som er skabt til et tv-program af samme navn af tv-kanalen TV 2 Zulu. Holdet består af folk, der som udgangspunkt ikke kan spille fodbold. Holdet blev i den første sæson trænet af Mark Strudal.

Programvært og med-programudvikler var Annette Fich Mortensen.

Simon Emil Ammitzbøll fra Liberal Alliance og Counter-Strike spilleren Jacob “Pimp” Winneche har bl.a. deltaget i programmet.

Programmet er opfundet af Zulus kanaldirektører Palle Strøm og Keld Reinicke på basis af en idé fra tv-skaberne Kasper Birch, Troels Dyhr og Ulrik E. Nielsen.

Eksterne henvisninger 
 

Fodbold i Danmark
Tv-programmer fra TV 2 Zulu
Humorprogrammer fra Danmark
Sportsprogrammer fra Danmark
Danske tv-serier fra 2000'erne
IRL

IRL er en forkortelse, som kan henvise til flere artikler:

 IRL (internet) – Et slangudtryk på internettet betydende in real life
 Indy Racing League – Et amerikansk racerløb
 Isamaa ja Respublika Liit - Estisk politisk parti
Vilhelm Herold

Vilhelm Christoffer Herold (født 19. marts 1865 i Hasle (Bornholm), død 15. december 1937 i København) var en verdensberømt dansk operasanger og kongelig kammersanger.

Han var søn af bagermester Julius Gottfred Herold og Margrethe Jensen. Han blev gift i 1895 med Magdalene Marguerit Louise von Gersdorff.

Herold blev lærer fra Jelling Seminarium i 1886. Han blev ansat som kommunelærer i København 1889, hvor han tog timer i sang hos Jerndorff og Leopold Rosenfeld, og i Paris. Han debuterede på Det Kongelige Teater 1893 i titelrollen i Charles Gounods Faust.

Han var 1893-1903 Det kgl. Teaters førende tenor samtidig med, at han udøvede en udstrakt international koncertvirksomhed: Verdensudstillingen i Chicago 1893, gæstespil i Covent Garden i London, Den Kejserlige Opera i Berlin, i Prag osv. Herold blev kgl. kammersanger i 1901. Hans stemme blev optaget på voksvalse i 1904. I 1915 trak han sig på toppen af sin karriere fra sin aktive rolle som sanger og blev 1922-1924 pga. sin kollegialitet og venlighed en værdsat operadirektør ved Det kgl. Teater. Han mistede sin formue ved Landmandsbankens krak og blev lærer ved operaskolen. Herold gav gerne gratis undervisning til fattige talenter som Edith Oldrup og Erik Sjøberg, der var bornholmer. 

Herold var en habil billedhugger, og hans første portrætbuste blev købt af Statens Museum for Kunst i 1906. Det var fortrinsvis venner og bekendte han modellerede. Blandt vennerne var P.S. Krøyer og Michael Ancher. Herold uropførte Jeppe Aakjærs og Carl Nielsens "Jens Vejmand".

Han blev Ridder af Dannebrog 1904 og Dannebrogsmand 1914 og tildelt Fortjenstmedaljen af guld 1915. Han fik også tildelt græske, prøjsiske, saksiske og svenske ordener.

Herold fik 1908-10 bygget en villa, Ryborg, i nationalromantisk stil på Ryvangs Allé 22 i Ryvangen. Arkitekten var Jens Ingwersen; huset blev udvidet i 1936 og er på over 800 kvadratmeter.

Han er begravet på Hasle Kirkegård. I 1983 åbnedes en mindestue i hans fødehjem i Hasle. Den er flyttet til Rønne og blev nedlagt i 2011.

Litteratur 
 Holger Jerrild, "Hos Vilhelm Herold", s. 270-280 i: Gads Danske Magasin, 1928.
 Arne Ipsen, "Bâgarahorrinjs Âria", (bagerdrengens eventyr) med teksten indlæst på cd af Niels Jørgen Riis (og John Hahn-Petersen) Bornholms Tidendes forlag 2001.

Referencer

Eksterne henvisninger 
 
 

Operasangere fra Danmark
Kongelige kammersangere
Riddere af Dannebrog
Personer fra Hasle
Modtagere af Fortjenstmedaljen i guld
Personer i Kraks Blå Bog (afdøde)
Personer i Dansk Biografisk Leksikon
Danskere i 1800-tallet
Danskere i 1900-tallet
Billedhuggere fra Danmark
Sandvig Strandhotel

Sandvig Strandhotel er et strandhotel beliggende i Allinge-Sandvig på Bornholm. Det er grundlagt i 1895 og er et af Nordbornholms ældste hoteller.

Hotellet var dengang et af øens mest fornemme, hvor den store dansesal med spejlsøjler dannede rammen om ungdommens sommerfester.

Eksterne henvisninger 
 Standhotellets hjemmeside

Bygninger, konstruktioner og anlæg i Bornholms Regionskommune
Hoteller i Danmark
Etableret i 1895
Allinge
Vallak

En vallak er en kastreret hingst – altså en hingst, der har fået fjernet testiklerne. Det bevirker, at hingsten bliver steril og ikke kan avle føl. Man kastrerer hingste for at dæmpe deres temperament og gøre dem mere pålidelige – eller hvis de ikke er egnet til avl.

Kastrerede heste eksporteredes tidligere fra Valakiet til Tyskland og Nordeuropa, hvorfor "vallak" er blevet en betegnelse for sådanne heste.

En vallak er mere rolig end en hingst, da den ikke producerer kønshormoner som testosteron. 

Heste
Strandhotellet

Strandhotellet kan henvise til flere hoteller:
 Sandvig Strandhotel
 Strandhotellet i Vejers
 Bellevue Strandhotel
Mungo Park

Mungo Park har flere betydninger:

 Mungo Park (opdagelsesrejsende) – en skotsk læge og opdagelsesrejsende.
 Mungo Park (golfspiller) – en skotsk golfspiller og køllemager.
 Mungo Park (teater) – et teater i Lillerød.
 Mungo Park Kolding (teater).
Pusher Street

Pusher Street er en gade på fristaden Christiania, hvor der siden 1980 er blevet solgt hash og udstyr til rygning af selv samme. Dette foregår i mere eller mindre faste boder opsat i gaden af hashsælgerne også kaldet pushere.

Rydninger af Pusher Street 
I 2004 blev gaden ryddet af Københavns Politi efter politisk pres ved en stor aktion, som førte til adskillige anholdelser. Da havde pusherne og christianitterne dog nedtaget alle boder.

Siden er der hurtigt dukket nye hashboder op med salg af cannabis samt udstyr til hashrygning, og under gentagne rydningsaktioner har politiet også beslaglagt bl.a. skydevåben, ammunition, krysantemumbomber, peberspray, røggranater og store kontantbeløb. Desuden forefindes andre boder, der forhandler f.eks. smykker, tøj og kunstgenstande.

Den 2. september 2016 ryddede Christianitterne gaden efter et skuddrama, hvor to politibetjente og en civil person blev skudt. Den formodede gerningsmand døde efter en skudveksling i forbindelse med anholdelsen af ham.

Navn 

Pusher Street er ikke et offentligt anerkendt vejnavn, men gaden var gennem en årrække optaget under dette navn i Kraks kort over København.
Krak regner nu gaden for en del af den tilstødende Mælkevejen. Google Maps anførte tidligere vejen som "Gaden uden navn", men kalder den nu "Pusher Street". OpenStreetMap betegner ligeledes vejen "Pusher Street".

Hampepartiet "omdøbte" den 13. august 2011 ved en happening området omkring gaden til "Green Light District". Et ordspil over udtrykket Red-light district.

Referencer 

 

Christiania
Gader i Indre By (København)
Taxodium mucronatum

Taxodium mucronatum er et træ i Sumpcypres-slægten. Verdens angiveligt tykkeste træ er af denne art, og står i Oro del Tule, Mexico.

I byparken Parque del Retiro i Madrids centrum står også et gammelt eksemplar af Taxodium mucronatum. Det har stået siden 1633.

Se også 
 Bemærkelsesværdige træer

Nåletræer
Sumpcypres
Supertanker (album)

Supertanker er det første album af den danske rockgruppe Kliché, der blev udgivet i 1980 på pladeselskabet Medley.

Med sine ordknappe tekster og minimalistiske musik regnes Supertanker for en milepæl i dansk rockhistorie. Ifølge Den Store Danske Encyklopædi brød musikken med 1970'ernes politiske danske rock og "formulerede med sin nøgterne lyd og tvetydige tekster om massemanipulation og maskinernes skønhed en helt anden form for samfundskommentar."

Numrene "Militskvinder" og "Masselinjen" indeholder citater fra Maos lille røde.

Albummet blev i 2006 optaget i Kulturkanonen i kategorien populærmusik.

Numre

Side 1 
 "Igen og igen" (Kliché) (3:33)
 "Havets blå" (Valo-Hug-Voss/Valo-Hug-Voss-Brill) (3:14)
 "Hetz" (Valo-Hug-Voss-Brill/Hug) (2:15)
 "Militskvinder" (Mao - overs. af Jan Bredsdorff/Valo-Hug-Voss-Brill) (2:50)
 "Panorama" (Valo-Voss/Hug) (4:10)

Side 2 
 "Aldrig mere" (Hug) (3:57)
 "Stjernerne i deres øjne" (Hug) (3:10)
 "Bodyguards" (Voss-Hug/Hug-Valo-Brill-Voss) (2:31)
 "Masselinjen" (Mao - overs. af Jan Bredsdorff/Valo-Voss-Hug-Brill) (10:00)

Medvirkende

Musikere 
 Lars Hug: sang og guitar
 Johnny Voss: bas og sang
 Jens Valo: orgel og sang
 Anders Brill: trommer

Gæstemusikere 
 Nils Henriksen: supplerende guitar
 Kaj Finger: guitar på "Militskvinder"

Produktion 
 Kliché - producer
 Poul Bruun - producer
 Nils Henriksen - co-producer
 Flemming Rasmussen - teknik & co-producer (Sweet Silence Studios)
 Finn Lyngemark - teknik (Sweet Silence Studios)
 Freddy Hansson - teknik (Sweet Silence Studios)
 Werner Scherrer - teknik (Werner Studio)
 Johnny Voss - design
 Søren Kjær - design

Noter

Referencer

Litteratur 
 Harding, Merete & Reinholdt Nielsen, Per (2009): "Kliché". Den Store Danske (12-10-2016)

Eksterne henvisninger 
 Discogs – Kliché Supertanker

Album fra 1980
Kliché-album
Kulturkanonen